**Bevezetés**

Lokális identitáserősítés és helyi közösség fejlesztés projekt 6 település összefogásával. (Tompa, Balotaszállás, Kunfehértó, Zsana, Kelebia, Kisszállás) Célja, hogy erősítse a helyi közösséget, a már meglévő cselekvő maghoz újabb embereket vonjon be, és minél nagyobb számú a településért és a közösségért tenni képes, és tenni akaró csoport alakuljon. A közösségi interjúk elkészítése a kapcsolatépítés első lépése, ami megalapozza a sikeres közös munkát a helyi emberekkel.

**Alkalmazott módszer**

A közösségi interjúk alkalmával megkerestük a helyi közösségi élet ismert vezetőit, jelentős helyi polgárokat, vélemény formálókat és miután ismertettük velük a felkeresés célját, felkértük őket egy kötetlen beszélgetésre. A beszélgetés végén megkértük őket, hogy tegyenek javaslatot arra, kit kereshetnénk fel ezzel a céllal. A beszélgetéseket nem csak a közösségfejlesztő kezdeményezte, hanem nagy örömünkre sikerült bevonni néhány talpraesett és határozott önkéntest is.

**Az elérendő cél**

A beszélgetés célja a lakosság megszólítása, bevonása a pályázat előkészületeibe, valamint a helyi közérzet, az egyén és közösség kapcsolatának feltérképezése. Szerettük volna elérni, hogy a megszólítottak érezzék, hogy a véleményük fontos és tehetnek valamit a közösségért. Arra törekedtünk, hogy mindenkiben tudatosodjon, hogy egyénként is fontos része a közösségnek: kíváncsiak vagyunk rá és számít a véleménye.

**A beszélgetések során elsősorban az alábbi kérdésekre kerestük a választ**

* Mit jelent az Ön számára itt élni? (Mi a jó az itteni életben? Mi a rossz?)
* Ha tehetné, miben és hogyan változtatna?
* Ön mivel tudna hozzájárulni a változásokhoz?

**Kelebia**

Kelebia településen (2469 lakos) végzett interjú értékelése

A kérdőívek kitöltésében a 24-60 éves korosztály vett részt. 23darab kérdőív érkezett vissza. A kitöltők zöme nő volt.

*Mit jelent az Ön számára itt élni? (Mi a jó az itteni életben? Mi a rossz?)*

Erre a kérdésre legtöbben azt válaszolták, hogy azért szeretnek itt élni, mert nyugodt, csendes a település. A közbiztonság jó, annak ellenére, hogy határmenti településről van szó, nyugodtan ki lehet menni az utcára este is futni. Rendezett, tiszta település. Szépek a terek, mindenki rendben tartja a portáját, sok a virág.

Kelebián jelentős a vasútforgalom, mondhatni vasúti csomópontként szerepel. Ezáltal kiváló a közlekedés, amit ki is használ a falu lakossága. Vonattal járnak a közeli városba, iskolába a fiatalok, és akik dolgozni mennek. Nem beszélve arról, hogy sokaknak ad munkát maga a vasúttársaság is.

Kis lélekszámú település révén, ismerik egymást az emberek. Ezt pozitívumként értékelték. Jó dolog, hogy tudják, kihez kell fordulni, ha valamire szükségük van.

Amin még változtatni kellene és hiányosságként jelentkezik: játszótérre lenne szükség, ami közterületen lenne megvalósítva, hogy bárki igénybe vehesse, kicsik és nagyok egyaránt.

A válaszokból kitűnt, hogy még több boltot szeretnének a településen. Jelenleg a ruházati bevásárlásokat és egyéb nagy bevásárlást a közeli városban oldják meg.

Igény jelentkezett a fiatalok szélesebb körű szórakozási lehetőségére. Van a településen pizzéria, de ez nem oldja meg a tartalmasabb szórakozási igényeket.

*Ha tehetné, miben és hogyan változtatna?*

A válaszokból kiderül, hogy több közösségi programra lenne szükség, amin a családok is részt vehetnének. Ahol a gyerekek és felnőttek egyaránt megtalálnák a szórakozást. Kimondottan a fiatal korosztály szórakozási lehetőségét biztosító rendezvényekre. Fokozott igény jelentkezett arra, hogy a településen tájház vagy múzeum létesüljön a helyi értékek bemutatására.

El kellene érni, hogy az emberek többet járjanak össze, beszélgessenek. Így kiderülne miként és mit tehetnének a település boldogulásának érdekében. Megőrizni a régi vasúti értékeket, vasutas közösséget, egyesületet alapítani.

*Ön mivel tudna hozzájárulni a változásokhoz?*

A megkérdezettek közül mindenki örömmel megnyilvánult és kitöltötte a kérdőívet. Legtöbben önkéntes munka vállalásával járulnának hozzá a közösségi élethez. Garantálták a rendezvények látogatását.

A közösségi programok szervezésével, és a más településen látott, tapasztalt jó ötletek átadásával támogatnák a közösségi élet fellendülését.

Voltak, akik adójuk egy százalékét felajánlanák a programok anyagi finanszírozásához.

Amint látjuk, nagy az igény a közösség formálására, és a közösségi élet fellendítésére.

Köszönjük az építő hasznos véleményeket és, hogy segítették munkánkat!